సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
Episode 27 Highlights: కెప్టెన్ టాస్క్.. కిందేసి, పైనేసి రచ్చ రచ్చ!
లగ్జరీ బడ్జెట్ టాస్క్‌లో భాగంగా రెండు రోజుల పాటు లవర్స్ టాస్క్‌తో వినోదాన్ని పంచిన బిగ్ బాస్ కంటిస్టెంట్స్.. శుక్రవారం (ఎపిసోడ్ 27) నాటి కెప్టెన్ టాస్క్‌లో రచ్చ రచ్చ చేశారు.
Samayam Telugu | Updated:
Jul 6, 2018, 11:06PM IST
లగ్జరీ బడ్జెట్ టాస్క్‌లో భాగంగా రెండు రోజుల పాటు లవర్స్ టాస్క్‌తో వినోదాన్ని పంచిన బిగ్ బాస్ కంటిస్టెంట్స్.. శుక్రవారం (ఎపిసోడ్ 27) నాటి కెప్టెన్ టాస్క్‌లో రచ్చ రచ్చ చేశారు. ఇంటి కెప్టెన్ ఎంపికలో భాగంగా బిగ్ బాస్ పెట్టిన టాస్క్‌లో గెలవడానికి సభ్యులు కిరాతంగా ప్రవర్తించారు. ఒకరి మీద ఒకరు కింద, మీదా పడ్డారు. రోల్ రైడా, సామ్రాట్ అయితే మినీ యుద్ధమే చేశారు. చొక్కాలు చించుకున్నారు. మరోవైపు గీతా మాధురికి బిగ్ బాస్ సీక్రెట్ టాస్క్ అప్పగించారు. ఎప్పుడూ హుషారుగా ఉండే దీప్తి కన్నీరు పెట్టుకుంది. ఇంతకీ కెప్టెన్ టాస్క్ ఏంటి, గీతా మాధురికి బిగ్ బాస్ ఇచ్చిన సీక్రెట్ టాస్క్ ఏంటి.? దీప్తి ఎందుకు ఏడ్చింది..? ఇప్పుడు చూద్దాం!
Read Also: బిగ్ బాస్ సీజన్ 2 అన్ని ఎపిసోడ్‌లు ఒక్క క్లిక్‌తో..
కెప్టెన్ టాస్క్: నలుగురు మొనగాళ్లు
లవర్స్ టాస్క్‌లో బాగా చేసిన రెండు జంటలను ఎంపిక చేయాల్సిందిగా ఇంటి సభ్యులను బిగ్ బాస్ కోరారు. అంతా కౌశల్-దీప్తి, సామ్రాట్-తేజస్వి జంటలు బాగా చేశారని వెల్లడించారు. దీంతో ఈ టాస్క్‌లో ఈ నలుగురిని విజేతలుగా బిగ్ బాస్ ప్రకటించారు. అంతేకాకుండా కెప్టెన్ అయ్యే ఛాన్స్ కూడా ఈ నలుగురికే ఉందని చెప్పారు. వీరి మధ్యే కెప్టెన్ ఎంపిక పోటీ ఉంటుందన్నారు. దీని కోసం ‘నలుగురు మొనగాళ్లు’ అనే టాస్క్ పెట్టారు. ఈ టాస్క్ ప్రకారం కెప్టెన్ పోటీదారులుగా ఎంపికైన కౌశల్, సామ్రాట్, దీప్తి, తేజస్వి హీరోలు. ఇక విలన్లు రోల్ రైడా, భానుశ్రీ, అమిత్, తనీష్. బంధీలు దీప్తి సునయన, గణేష్, బాబు గోగినేని, గీతా మాధురి, శ్యామల, నందిని.
టాస్క్ ప్రకారం ఆరుగురు బంధీలను తాళ్లతో కుర్చీలో కట్టేస్తారు. విలన్లు బంధీలను వాళ్ల దగ్గర నుంచి తప్పించుకోకుండా చూసుకుంటారు. హీరోలను బంధీలను అక్కడి నుంచి తప్పిస్తారు. కెప్టెన్ పోటీదారుల్లో ఎవరు ఎక్కువ మంది బంధీలను విడిపిస్తే వారే కొత్త కెప్టెన్. ఒక వేళ కెప్టెన్ పోటీదారుల మధ్య టై అయితే.. వారు విలన్లను పట్టుకుని కుర్చీల్లో తాళ్లతో బంధించాలి. ఎక్కువ మందిని బంధించిన పోటీదారుడు కొత్త కెప్టెన్ అవుతాడు. బిగ్ బాస్ పెట్టిన నిబంధనల ప్రకారం ఇంటి సభ్యులు టాస్క్‌ను ప్రారంభించారు. బంధీలను విడిపించే సమయంలో విలన్లు, హీరోల మధ్య పోరు హోరాహోరీగా సాగింది. ఒకరి మీద ఒకరు పడి ఎంతో కష్టపడి బంధీలను విడిపించారు. అరుపులు, కేకల మధ్య బంధీలు కుర్చీల నుంచి బయటికి వచ్చేశారు. ఈ టాస్క్‌లో విజేతగా నిలిచిన కౌశల్ ఇంటి కొత్త కెప్టెన్ అయ్యాడు.
చొక్కాలు చించుకున్న సామ్రాట్, రోల్
బంధీలను కుర్చీల నుంచి విడిపించే సమయంలో హీరో సమ్రాట్, విలన్ రోల్ రైడా మధ్య యుద్ధమే జరిగింది. బంధీలను విడిపించే దానికన్నా వీరిద్దరూ ఒకరిపై ఒకరు దాడి చేసుకోవడమే ఎక్కవగా జరిగింది. ఈ క్రమంలో ఇద్దరూ ఒకరి చొక్కాను ఒకరు చించుకున్నారు. అయితే టాస్క్ అయిపోయిన తరవాత సామ్రాట్, రోల్ రైడా చర్యను బిగ్ బాస్ తప్పుబట్టారు. మైక్‌లు పక్కన పడేసి మరీ కుస్తీలు పట్టారని బిగ్ బాస్ సీరియస్ అయ్యారు. దీనికి శిక్షగా ఇంట్లో లైట్లు వేసేంతవరకు వీళ్లిద్దరూ గార్డెన్ ఏరియాలోనే నిలుచుని ఉండాలని బిగ్ బాస్ ఆదేశించారు. అయితే రోల్ రైడాకు ఆరోగ్యం బాగోకపోవడంతో ఇంటి సభ్యుల విజ్ఞప్తి మేరకు ఇద్దరి శిక్షనూ సామ్రాటే అనుభవించాలని బిగ్ బాస్ చెప్పారు. సామ్రాట్ చేశాడు.
గీతా మాధురి దొంగ
గీతా మాధురికి బిగ్ బాస్ ఒక సీక్రెట్ టాస్క్‌ను ఇచ్చారు. కన్ఫెషన్ రూమ్‌లోకి పిలిచి ఇంట్లోని సభ్యులకు సంబంధించిన ఒక్కో వస్తువును దొంగిలించి బయట ఉన్న పోస్టు బాక్సులో వేయాలని గీతా మాధురికి బిగ్ బాస్ సూచించారు. బిగ్ బాస్ చెప్పినట్టే గీతా మాధురి ఇంట్లోని మిగిలిన సభ్యులకు సంబంధించిన ఒక్కో వస్తువును దొంగిలించి సీక్రెట్‌గా పోస్ట్ బాక్సులో వేసేసింది. ఈ విషయాన్ని బిగ్ బాస్‌కు గీతా మాధురి చెప్పింది. ఆ తరవాత కొంత సేపటికి బిగ్ బాస్ ఇంట్లో ఒక ప్రకటన చేశారు. ఇంట్లో ఒక దొంగ ఉన్నారని, సభ్యుల వస్తువులను దొంగిలుస్తున్నారని చెప్పారు. ఆ దొంగ ఎవరో కనిపెట్టాలని సూచించారు.
దీప్తి ఏడుపు..
సామ్రాట్, తేజస్వి విషయంలో దీప్తి తప్పుగా మాట్లాడిందని, ఇంటి సభ్యుల వద్ద వారిద్దరి గురించి రూమర్స్ స్ప్రెడ్ చేసిందని బాబు గోగినేని ఆరోపించారు. దీప్తితోనే స్వయంగా నువ్వు తప్పు చేశావని ముక్కుసూటిగా చెప్పేశారు. దీంతో గీతా మాధురి, శ్యామల, నందిని వద్ద దీప్తి బోరుమంది. నేనసలు వాళ్ల గురించి తప్పుగా మాట్లాడలేదని చిన్నపిల్లలా ఏడ్చేసింది. ‘వాళ్ల విషయంలో నేనెప్పుడూ కలుగజేసుకోలేదు, తట్టుకోలేకపోతున్నాను’ అంటూ దీప్తి కన్నీళ్లు పెట్టుకుంది. మిగిలిన ముగ్గురూ ఆమెను ఊరుకోబెట్టేందుకు ప్రయత్నించారు.